62018CJ0138
ROZSUDOK SÚDNEHO DVORA (šiesta komora)
zo 16. mája 2019 (
*1
)
„Návrh na začatie prejudiciálneho konania – Spoločný colný sadzobník – Colné zatriedenie – Konektory pre načúvacie pomôcky – Časti, súčasti a príslušenstvo – Kombinovaná nomenklatúra – Podpoložky 85444290, 90214000 a 90219010“
Vo veci C‑138/18,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Vestre Landsret (Odvolací súd pre západný región, Dánsko) z 9. februára 2018 a doručený Súdnemu dvoru 22. februára 2018, ktorý súvisí s konaním:
Skatteministeriet
proti
Estron A/S,
SÚDNY DVOR (šiesta komora),
v zložení: predsedníčka šiestej komory C. Toader, sudcovia A. Rosas (spravodajca) a L. Bay Larsen,
generálny advokát: Y. Bot,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
Estron A/S, v zastúpení: L. Kjær, advokat,
–
dánska vláda, v zastúpení: J. Nymann‑Lindegren, splnomocnený zástupca, za právnej pomoci K. Hagel‑Sørensen, advokat,
–
Európska komisia, v zastúpení: A. Caeiros a S. Maaløe, splnomocnení zástupcovia,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu kombinovanej nomenklatúry (ďalej len „KN“) uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmeneného nariadením Komisie (ES) č. 1031/2008 z 19. septembra 2008 (Ú. v. EÚ L 291, 2008, s. 1).
2
Tento návrh bol podaný v rámci sporu medzi Skatteministeriet (ministerstvo daní, Dánsko) a spoločnosťou Estron A/S vo veci colného zatriedenia konektorov pre načúvacie pomôcky.
Právny rámec
HS
3
Rada pre colnú spoluprácu, teraz Svetová colná organizácia (WCO), bola zriadená na základe Dohovoru o zriadení rady pre colnú spoluprácu uzatvoreného v Bruseli 15. decembra 1950. Harmonizovaný systém opisu a číselného označovania tovaru (ďalej len „HS“) vypracovala WCO a bol zavedený medzinárodným dohovorom o harmonizovanom systéme opisu a označovania tovaru (ďalej len „dohovor o HS“), uzavretým 14. júna 1983 v Bruseli a prijatým spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288).
4
Podľa článku 3 ods. 1 dohovoru o HS sa každá zmluvná strana zaväzuje, že najmä svoje tarifné a štatistické nomenklatúry usporiada podľa HS a bude používať bez dodatkov a zmien všetky položky a podpoložky HS, ako aj ich číselné znaky a dodržiavať číselné usporiadanie uvedeného systému. Každá zmluvná strana sa tiež zaväzuje používať na výklad HS všeobecné pravidlá, ako aj všetky poznámky k triedam, kapitolám a podpoložkám HS a nemeniť ich rozsah.
5
WCO za podmienok stanovených v článku 8 dohovoru o HS schvaľuje vysvetlivky a stanoviská k zatrieďovaniu prijaté výborom pre HS.
6
Vysvetlivka k HS týkajúca sa položky 8544 stanovuje:
„Do tejto položky patria, pokiaľ sú izolované pre elektrickú energiu, drôty, káble a ostatné vodiče (napríklad splietané káble, pruhy, pásy) všetkých druhov, použité ako elektrické vodiče, či už určené na prístroje alebo zariadenia, na inštaláciu alebo na montáž do vnútorných alebo vonkajších potrubí (podzemných, podmorských, vzdušných atď.). Ide o celú škálu článkov, od jednoduchého izolovaného drôtu, niekedy veľmi tenkého, až po komplexné káble s veľkým priemerom.
Do tejto položky sa zahŕňajú aj nekovové vodiče.
…“
7
Vysvetlivka k HS týkajúca sa kapitoly 90 spresňuje:
„Táto kapitola zahŕňa všetky nástroje a prístroje, ktoré sú veľmi rôznorodé, ale pre ktoré je vo všeobecnosti príznačná predovšetkým vysoká úroveň ich konečnej úpravy a ich veľká precíznosť, pričom väčšina z nich sa používa najmä… na lekárske účely.“
8
Vysvetlivka k HS týkajúca sa položky 9021 stanovuje:
„IV.– Načúvacie pomôcky
Tieto zariadenia pozostávajú vo väčšine prípadov z elektrických zariadení, ktoré sú navzájom prepojené pomocou kábla, jedného alebo viacerých mikrofónov (so zariadeniami na zosilňovanie alebo bez nich), prijímača s krytom a sady batérií. Prijímač môže byť zavedený do ucha, umiestnený za ucho alebo sa môže pripevniť ručne na ucho.
Do tejto skupiny patria len prístroje určené na nápravu skutočných chýb sluchu, v dôsledku toho sú vylúčené prístroje ako slúchadlá, zosilňovačov a pod., ktoré sa používajú v konferenčných miestnostiach alebo telefonistami na zvýšenie počuteľnosti rozhovorov.“
Právo Únie
9
KN je založená na HS.
10
Článok 3 ods. 1 nariadenia č. 2658/87, zmeneného nariadením Európskeho parlamentu a Rady (ES) č. 254/2000 z 31. januára 2000 (Ú. v. ES L 28, 2000, s. 16; Mim. vyd. 02/009, s. 357) (ďalej len „nariadenie č. 2658/87“), stanovuje:
„Každá podpoložka KN pozostáva z osemmiestneho číselného kódu:
a)
prvých šesť znakov je číselný kód položiek a podpoložiek nomenklatúry harmonizovaného systému;
b)
siedmy a ôsmy znak označuje podpoložky KN. Ak položka alebo podpoložka harmonizovaného systému (v ďalšom texte „HS“) nie je ďalej triedená na účely spoločenstva, potom je siedmy a ôsmy znak ‚00‘.“
11
Podľa článku 12 ods. 1 nariadenia č. 2658/87 Európska komisia každoročne prijme nariadenie obsahujúce úplnú verziu KN a colných sadzieb vyplývajúcu z opatrení prijatých Radou Európskej únie alebo Komisiou. Toto nariadenie sa uverejní v Úradnom vestníku Európskych spoločenstiev najneskôr 31. októbra a bude sa uplatňovať od 1. januára nasledujúceho roku.
12
Na skutkové okolnosti veci samej, ktoré nastali medzi 8. júlom 2009 a 29. marcom 2012, sa uplatní verzia KN zakotvená postupne nariadením č. 1031/2008, nariadením Komisie (ES) č. 948/2009 z 30. septembra 2009 (Ú. v. EÚ L 287, 2009, s. 1), nariadením Komisie (EÚ) č. 861/2010 z 5. októbra 2010 (Ú. v. EÚ L 284, 2010, s. 1) a nariadením Komisie (EÚ) č. 1006/2011 z 27. septembra 2011 (Ú. v. EÚ L 282, 2011, s. 1). Keďže znenie ustanovení KN uplatniteľné na tieto skutočnosti a relevantné pre prejudiciálne otázky nebolo dotknuté týmito postupnými zmenami, treba odkázať na znenie tejto nomenklatúry, ako vyplýva z nariadenia č. 1031/2008.
13
Prvá časť KN obsahuje súhrn úvodných ustanovení. V tejto časti v oddiele I venovanom všeobecným pravidlám bod A, nazvaný „Všeobecné pravidlá na interpretáciu [KN]“, stanovuje:
„Zatrieďovanie tovaru do [KN] sa riadi nasledujúcimi zásadami:
1. Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam a kapitolám, a ak tieto položky alebo poznámky nevyžadujú inak, podľa nasledujúcich ustanovení.
…
6. Na právne účely sa zaradenie tovaru do položiek podpoložky určuje podľa znenia týchto podpoložiek a príslušných poznámok k podpoložkám a mutatis mutandis, podľa vyššie uvedených pravidiel, pričom sa tým rozumie, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
14
Druhá časť KN s názvom „Zoznam colných sadzieb“ obsahuje okrem iného triedu XVI, nazvanú „Stroje, prístroje a mechanické zariadenia; elektrické zariadenia; ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, a časti, súčasti a príslušenstvo takéhoto tovaru“.
15
Poznámka 1 písm. m) k tejto triede KN znie:
„1.
Do tejto triedy nepatria:
…
m)
predmety kapitoly 90“.
16
Trieda XVI KN obsahuje kapitolu 85 s názvom „Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo týchto prístrojov“.
17
Kapitola 85 KN obsahuje položku 8544, ktorá sa člení:
„8544
Drôty, káble (vrátane koaxiálnych káblov), izolované (tiež s lakovým povrchom alebo s anodickým okysličením) a ostatné izolované elektrické vodiče, tiež s prípojkami; káble z optických vlákien vyrobené z jednotlivo oplášťovaných vlákien, tiež spojené s elektrickými vodičmi alebo s prípojkami:
…
…
8544 42
– – Vybavené prípojkami:
8544 42 10
– – – Druhov používaných v telekomunikáciách
8544 42 90
‐ ‐ ‐ Ostatné“
18
Druhá časť KN zahŕňa tiež triedu XVIII s názvom „Nástroje a prístroje optické, fotografické, kinematografické, meracie, kontrolné, presné, lekárske alebo chirurgické; hodiny a hodinky; hudobné nástroje; ich časti, súčasti a príslušenstvo“.
19
Táto trieda obsahuje kapitolu 90 s názvom „Nástroje a prístroje optické, fotografické, kinematografické, meracie, kontrolné, presné, lekárske alebo chirurgické; ich časti, súčasti a príslušenstvo“, v ktorej poznámka 2 stanovuje:
„Okrem ustanovení predchádzajúcej poznámky 1 sa časti a súčasti a príslušenstvo strojov, prístrojov, nástrojov alebo výrobkov tejto kapitoly majú zatriediť podľa týchto pravidiel:
a)
časti, súčasti a príslušenstvo, ktoré sú výrobkami zahrnutými v ktorejkoľvek položke tejto kapitoly alebo kapitol 84, 85 alebo 91 (okrem položky 8487, 8548 alebo 9033), sa v každom prípade zatriedia do svojich príslušných položiek,
b)
ostatné časti, súčasti a príslušenstvo, ktoré sú výhradne alebo hlavne určené na použitie na určitý stroj, prístroj alebo nástroj, alebo na viac strojov, prístrojov alebo nástrojov tej istej položky (vrátane stroja, nástroja alebo prístroja položky 9010, 9013 alebo 9031), sa majú zatriediť do položky zodpovedajúcej strojom, nástrojom alebo prístrojom tohto druhu,
c)
Ostatné časti, súčasti a príslušenstvo sú zatriedené do položky 9033.“
20
Kapitola 90 KN obsahuje položku 9021, ktorá znie:
„9021
Ortopedické zariadenia vrátane bariel, liečebných a chirurgických pásov a bandáží; dlahy a ostatné pomôcky na liečenie zlomenín; umelé časti tela; načúvacie pomôcky a ostatné zariadenia nosené alebo dopravované na tele alebo v tele implantované, na kompenzovanie nejakej chyby alebo neschopnosti:
…
…
9021 40 00
– Načúvacie pomôcky, okrem ich častí, súčastí a príslušenstva
…
…
9021 90
– Ostatné:
9021 90 10
– – Časti, súčasti a príslušenstvo načúvacích pomôcok
9021 90 90
– – Ostatné“
Spor vo veci samej a prejudiciálne otázky
21
Spoločnosť Estron je profesionálny dodávateľ načúvacích pomôcok pôsobiaci aj v súvisiacich odvetviach, pričom dodáva konektory pre výrobcov načúvacích pomôcok.
22
Z uznesenia vnútroštátneho súdu vyplýva, že konektor možno opísať ako izolovaný elektrický vodič s prípojkou tvoriacou súčasť načúvacej pomôcky. Načúvacia pomôcka je elektrické pomocné zariadenie, ktoré má obvod obsahujúci v podstate mikrofón, veľmi malý reproduktor, ako aj batériu. Mikrofón zachytáva zvuk, ktorý je následne zosilnený a prenesený cez reproduktor prostredníctvom konektoru, ktorý Estron špeciálne vyvinula pre modely načúvacej pomôcky. Konektor spája mikrofón načúvacej pomôcky s jej reproduktorom a prenáša signál z mikrofónu do reproduktoru s akustickými, hlasovými, elektrickými a mechanickými špecifikáciami.
23
Konektory, o ktoré ide vo veci samej, pozostávajú z dvoch drôtov, z ktorých každý pozostáva zo siedmich postriebrených medených drôtikov, ktoré sú navzájom krútené, smaltované a pocínované. Pomocou týchto konektorov sa prenášajú elektrické zvukové signály do reproduktora načúvacej pomôcky. Zvuk zachytený mikrofónom sa potom na jednom konci premení na elektrické impulzy a na druhom konci sa premení na zvuk.
24
Každý koniec konektora je vybavený „zástrčkou“ pozostávajúcou z viacerých kontaktných kolíkov, ktoré sú presne prispôsobené elektrickým konektorom pre typ načúvacej pomôcky, pre ktorú je konektor špeciálne navrhnutý. Konektor z jedného modelu sa nedá odmontovať s cieľom použiť ho na druhom.
25
Konektory, o ktoré ide vo veci samej, sú tvarované pomocou termoformovania, čo je proces výroby za tepla, ktorý umožňuje tvarovať príslušný výrobok do želanej formy, aby sa prispôsobil ľudskému uchu. Tieto konektory, ktoré zabezpečujú spojenie medzi slúchadlom načúvacej pomôcky a mikrofónom, sa tiež používajú na zavesenie pomôcky na ucho tak, aby sa načúvacia pomôcka držala presne na mieste, kde má byť, aby sa zabezpečilo, že ju môže používateľ funkčne nosiť. Konektory, o ktoré ide vo veci samej, sú k dispozícii vo viacerých veľkostiach pre každý model. Tieto konektory sú navyše osobitne tvarované pre pravé a ľavé ucho.
26
V období od 8. júla 2009 do 29. marca 2012 Eston predložila colné vyhlásenia, v ktorých boli konektory, o ktoré ide vo veci samej, zatriedené ako „časti, súčasti a príslušenstvo načúvacích pomôcok“ do podpoložky 90219010 KN, ktorá je oslobodená od cla.
27
Po kontrole SKAT (daňová správa, Dánsko) tento orgán 6. júla 2012 rozhodol, že konektory, o ktoré ide vo veci samej, sa zatriedia do podpoložky 85444290 KN, na ktoré sa uplatňuje colná sadzba vo výške 3,3 %. V dôsledku toho začala daňová správa vymáhať od spoločnosti Estron clá za preclené konektory v sume 825150,74 dánskych korún (DKK) (približne 110500 eur).
28
Estron napadla toto rozhodnutie na Landsskatteretten (Národná daňová komisia, Dánsko), ktorá sa svojím rozhodnutím z 10. apríla 2013 rozhodla, že tieto konektory majú byť zatriedené do podpoložky 90219010 KN, a teda zrušila colný dlh.
29
Ministerstvo daní namietalo proti tomuto rozhodnutiu pred vnútroštátnym súdom, ktorý podal návrh na začatie prejudiciálneho konania, pričom tvrdilo, že konektory, o ktoré ide vo veci samej, sa majú zatriediť do položky 8544 KN. Podľa tohto ministerstva mali byť uvedené konektory zatriedené do podpoložky 85444290 KN nazvanej „Ostatné“.
30
Vnútroštátny súd spresnil, že účastníci konania vo veci samej sa zhodujú na tom, že konektory, o ktoré ide vo veci samej, predstavujú časti načúvacej pomôcky, a to v súlade s judikatúrou Súdneho dvora týkajúcou sa pojmu „časti“.
31
Z uznesenia vnútroštátneho súdu vyplýva, že podľa dánskej vlády skutočnosť, že tieto konektory tvoria súčasť načúvacej pomôcky, neznamená, že ich možno zatriediť do položky 9021 KN.
32
V tejto súvislosti podľa dánskej vlády odkaz v poznámke 2 písm. a) kapitoly 90 KN na niektorú z položiek uvedenú v kapitolách 84, 85, 90 alebo 91 KN sa má chápať ako odkaz na tovary zatriedené do štvorčíselných položiek. Z toho vyplýva, že tento odkaz sa nevzťahuje na šesť a osemčíselné podpoložky. Keďže konektory, o ktoré ide vo veci samej, nemohli byť zatriedené do štvorčíselnej položky kapitoly 90 KN, boli v zmysle poznámky 2 písm. a) uvedenej kapitoly 90 zatriedené do položky 8544 KN.
33
Tento doslovný výklad poznámky 2 písm. a) ku kapitole 90 KN je podľa danej vlády podporený aj všeobecným pravidlom 6 na interpretáciu KN, podľa ktorého sa rozlišujú „položky“ od „podpoložiek“, ako aj poznámkami ku kapitole 85 KN. Uvedená kapitola sa delí na „poznámky“ týkajúce sa štvorčíselných kódov, „poznámkam k podpoložkám“ týkajúcim sa šesťčíselných kódov a „doplnkovým poznámkam“ týkajúcim sa osemčíselných kódov.
34
Podľa spoločnosti Estron konektory, o ktoré ide vo veci samej, predstavujú časť načúvacej pomôcky, v zmysle pojmu „časť“, ako je definovaná v ustálenej judikatúre Súdneho dvora, najmä v rozsudku z 15. februára 2007, RUMA (C‑183/06, EU:C:2007:110, bod 32). V súlade s touto judikatúrou by sa mali konektory, o ktoré ide vo veci samej, zatriediť do položky 902140 KN.
35
Podľa svojho znenia však položka 902140 KN výslovne vylúčila tie časti a súčasti, ktoré sú zatriedené do položky 902190 KN. Estron tvrdí, že konektory, o ktoré ide vo veci samej, sa majú preto zatriediť do podpoložky 90219010, ktorá sa vzťahuje na „časti, súčasti a príslušenstvo načúvacích pomôcok“.
36
Estron namieta proti tomu, aby sa konektory, o ktoré ide vo veci samej, mohli zatriediť do položky 8544 KN, ako to tvrdí ministerstvo daní, ako izolované elektrické drôty s prípojkami. Skutočnosť, že tieto konektory predstavujú „časť“ načúvacej pomôcky, ako je táto časť definovaná v ustálenej judikatúre Súdneho dvora, naznačuje, že zatriedenie ako „elektrické drôty“ je vylúčené. Okrem toho tvar, materiál a prispôsobené kontaktné kolíky preukazujú, že uvedené konektory sú „časťou“ načúvacej pomôcky a nie izolovaným drôtom.
37
Poznámka 2 písm. a) ku kapitole 90 KN je v tejto súvislosti irelevantná. Táto poznámka sa uplatňuje tak na štvorčíselné položky, ako aj šesťčíselné podpoložky v zmysle ustanovení HS a všeobecného pravidla 6 na interpretáciu KN. Časť, ktorá je sama osebe tovarom zatriedeným do podpoložky kapitoly 90 KN, t. j. podpoložky 902190 KN nazvanej „ostatné“, sa preto musí zatriediť do tejto podpoložky.
38
Za týchto okolností Vestre Landsret (Odvolací súd pre západný región, Dánsko) rozhodol prerušiť konanie a položiť Súdnemu dvoru tieto prejudiciálne otázky:
„1.
Má sa poznámka 2 písm. a) ku kapitole 90 [NC] v spojení so všeobecnými pravidlami 1 a 6 [na interpretáciu KN] vykladať v tom zmysle, že ‚časti, súčasti a príslušenstvo, ktoré sú tovarmi zahrnutými do akejkoľvek z položiek tejto kapitoly alebo kapitol 84, 85 alebo 91‘, sa vzťahuje na tovary v štvorčíselných položkách v týchto kapitolách, alebo sa poznámka má vykladať tak, že odkazuje aj na súvisiace poznámky k podpoložkám (prvých šesť čísel) v kapitolách 84, 85, 90 a 91?
2.
Majú sa konektory, ako sú tie vo veci samej, zatriediť do podpoložky KN 85444290, podpoložky KN 90214000 alebo podpoložky KN 90219010?
3.
Má sa poznámka 1 písm. m) k triede XVI [KN] vykladať v tom zmysle, že ak je tovar zatriedený do kapitoly 90, nemôže byť zatriedený aj do kapitol 84 a 85?“
O prejudiciálnych otázkach
O prvej prejudiciálnej otázke
39
Vnútroštátny súd sa svojou prvou otázkou snaží v podstate zistiť, či sa poznámka 2 písm. a) ku kapitole 90 KN v spojení so všeobecnými pravidlami 1 a 6 na interpretáciu KN má vykladať v tom zmysle, že slovné spojenie „časti, súčasti a príslušenstvo, ktoré sú tovarmi zahrnutými do akejkoľvek z položiek tejto kapitoly alebo kapitol 84, 85 alebo 91“, ktoré obsahuje, sa vzťahuje len na štvorčíselné kódy týchto kapitol alebo tiež na šesťčíselné a osemčíselné kódy uvedených kapitol.
40
Poznámka 2 písm. a) ku kapitole 90 KN stanovuje, že „časti, súčasti a príslušenstvo, ktoré sú výrobkami zahrnutými v ktorejkoľvek položke tejto kapitoly alebo kapitol 84, 85 alebo 91 (okrem položky 8487, 8548 alebo 9033), sa v každom prípade zatriedia do svojich príslušných položiek“.
41
Podľa dánskej vlády konektory, o ktoré ide vo veci samej, nepredstavujú samy osebe tovar patriaci do štvorčíselnej položky v kapitole 90 KN, ale tovar, na ktorý sa vzťahuje len osemčíselná podpoložka 90219010 KN, ktorá označuje „časti, súčasti a príslušenstvo načúvacích pomôcok“. V kapitole 90 KN preto neexistuje žiadna štvorčíselná položka, ktorej znenie by sa vzťahovalo na konektory, o ktoré ide vo veci samej. Takéto konektory teda samy osebe predstavujú tovar, ktorý patrí do štvorčíselnej položky kapitoly 85 KN, t. j. položky 8544 vzťahujúcej sa na „Drôty, káble (vrátane koaxiálnych káblov), izolované (tiež s lakovým povrchom alebo s anodickým okysličením) a ostatné izolované elektrické vodiče, tiež s prípojkami; káble z optických vlákien vyrobené z jednotlivo oplášťovaných vlákien, tiež spojené s elektrickými vodičmi alebo s prípojkami“.
42
Preto je potrebné určiť, či slovo „položka“ uvedené v poznámke 2 písm. a) ku kapitole 90 KN odkazuje iba na štvorčíselné kódy alebo sa vzťahuje aj na šesťčíselné a osemčíselné kódy.
43
V tejto súvislosti je potrebné konštatovať, že znenie uvedenej poznámky obsahuje slovo „položka“ a nie slovo „podpoložka“.
44
Článok 3 nariadenia č. 2658/87 však stanovuje rozlišovanie medzi „položkami“ a „podpoložkami“ v rámci KN. Z tohto ustanovenia vyplýva, že KN preberá šesťčíselnú klasifikáciu položiek a podpoložiek HS, pričom k nim pridáva siedme a ôsme číslo na vytvorenie svojho vlastného podrobnejšieho rozdelenia (pozri v tomto zmysle rozsudky z 20. novembra 2014, Rohm Semiconductor, C‑666/13, EU:C:2014:2388, bod 3, a z 28. apríla 2016, Oniors Bio, C‑233/15, EU:C:2016:305, bod 3).
45
Toto rozlišovanie vyplýva aj zo samotnej KN, a najmä zo všeobecných pravidiel na jej interpretáciu. V súlade so všeobecným pravidlom 6 na interpretáciu KN sa zatriedenie tovaru do podpoložiek tej istej položky určuje podľa znení týchto podpoložiek a poznámok k podpoložkám, triedam alebo kapitolám.
46
Zdá sa teda, že normotvorca Únie mal v úmysle odlíšiť v rámci KN položky od podpoložiek a použitie slova „položky“ v poznámke 2 písm. a) ku kapitole 90 KN naznačuje, že táto poznámka sa nevzťahuje na „podpoložky“.
47
Z judikatúry Súdneho dvora tiež vyplýva, že pojem „položka“ sa vzťahuje na štvorčíselné kódy, zatiaľ čo šesťčíselné kódy sú označované pojmom „podpoložka“. Ďalej potom v rámci KN štvorčíselná položka zahŕňa šesť a osemčíselné podpoložky (pozri v tomto zmysle rozsudky z 9. júna 2016, MIS, C‑288/15, EU:C:2016:424, bod 30; z 19. októbra 2017, Lutz, C‑556/16, EU:C:2017:777, bod 39; z 22. februára 2018, SAKSA, C‑185/17, EU:C:2018:108, bod 32; z 12. apríla 2018, Medtronic, C‑227/17, EU:C:2018:247, body 39 a 44, a zo 6. septembra 2018, Kreyenhop & Kluge, C‑471/17, EU:C:2018:681, body 8 a 45).
48
Vzhľadom na predchádzajúce úvahy treba na prvú otázku odpovedať tak, že poznámka 2 písm. a) ku kapitole 90 KN v spojení so všeobecnými pravidlami 1 a 6 na interpretáciu KN sa má vykladať v tom zmysle, že slovné spojenie „časti, súčasti a príslušenstvo, ktoré sú tovarmi zahrnutými do akejkoľvek z položiek tejto kapitoly alebo kapitol 84, 85 alebo 91“, ktoré obsahuje, sa vzťahuje len na štvorčíselné kódy týchto kapitol.
O druhej prejudiciálnej otázke
49
Svojou druhou otázkou sa vnútroštátny súd snaží zistiť, či sa majú konektory pre načúvacie pomôcky, ako sú tie vo veci samej, zatriediť do podpoložky 85444290, podpoložky 90214000 alebo podpoložky 90219010 KN?
50
V tejto súvislosti treba na jednej strane zdôrazniť, že ako vyplýva najmä z bodu 45 tohto rozsudku, všeobecné pravidlá na interpretáciu KN stanovujú, že zatriedenie tovaru do podpoložiek tej istej položky sa určuje podľa znení týchto podpoložiek a poznámok k podpoložkám, triedam alebo kapitolám, pričom názvy tried, kapitol a podkapitol majú len orientačný charakter (pozri v tomto zmysle rozsudok z 12. júla 2018, Profit Europe, C‑397/17 a C‑398/17, EU:C:2018:564, bod 25).
51
Na druhej strane podľa ustálenej judikatúry Súdneho dvora v záujme právnej istoty a uľahčenia kontrol sa má rozhodujúce kritérium pre colné zatriedenie tovarov hľadať vo všeobecnosti v ich objektívnych znakoch a vlastnostiach, ako sú definované v znení položky KN a v poznámkach k triedam alebo ku kapitolám (rozsudky z 12. júna 2014, Lukojl Neftochim Burgas, C‑330/13, EU:C:2014:1757, bod 34, a z 25. februára 2016, G. E. Security, C‑143/15, EU:C:2016:115, bod 44).
52
Okrem toho podľa judikatúry Súdneho dvora účel použitia výrobku môže byť objektívnym kritériom zatriedenia, pokiaľ je s týmto výrobkom vnútorne spätý, čo musí byť možné posúdiť na základe objektívnych znakov a vlastností tohto výrobku (rozsudok zo 17. marca 2016, Sonos Europe, C‑84/15, EU:C:2016:184, bod 43 a citovaná judikatúra).
53
Podľa rozhodnutia vnútroštátneho súdu je nesporné, že konektory, o ktoré ide vo veci samej, tvoria časť načúvacej pomôcky.
54
V tejto súvislosti z judikatúry Súdneho dvora vyplýva, že predpokladom pojmu „časti a súčasti“ je existencia celku, na ktorého fungovanie sú tieto časti a súčasti nevyhnutné (pozri v tomto zmysle rozsudky z 15. februára 2007, RUMA, C‑183/06, EU:C:2007:110, bod 31; z 12. decembra 2013, HARK, C‑450/12, EU:C:2013:824, body 36 a 37, a z 20. novembra 2014, Rohm Semiconductor, C‑666/13, EU:C:2014:2388, body 44 a 45).
55
Pokiaľ ide o položku KN 90214000, zdá sa, že v každom prípade konektory, ako sú tie vo veci samej, nemôžu patriť do tejto podpoložky, v rozsahu, v akom sa táto podpoložka týka načúvacích pomôcok „okrem ich častí, súčastí a príslušenstva“.
56
Naopak podpoložka 90219010 KN výslovne odkazuje na časti, súčasti a príslušenstvo načúvacích pomôcok.
57
Na účely stanovenia colného zatriedenia konektorov, o ktoré ide vo veci samej, treba pripomenúť, že hoci vysvetlivky HS, ako aj vysvetlivky KN majú výkladovú povahu a nie sú právne záväzné, uvádzajú užitočné ukazovatele (pozri v tomto zmysle rozsudok z 26. apríla 2017, Stryker EMEA Supply Chain Services, C‑51/16, EU:C:2017:298, bod 45).
58
Navyše treba uviesť, že ako bolo pripomenuté v bode 40 tohto rozsudku, poznámka 2 písm. a) ku kapitole 90 KN stanovuje, že „časti, súčasti a príslušenstvo, ktoré sú výrobkami zahrnutými v ktorejkoľvek položke tejto kapitoly alebo kapitol 84, 85 alebo 91 (okrem položky 8487, 8548 alebo 9033), sa v každom prípade zatriedia do svojich príslušných položiek“.
59
Vzhľadom na odpoveď na prvú otázku treba preskúmať, či sa konektory, o ktoré ide vo veci samej, majú považovať za konektory zatriedené do položky 8544 KN vzťahujúcej sa na „Drôty, káble (vrátane koaxiálnych káblov), izolované (tiež s lakovým povrchom alebo s anodickým okysličením) a ostatné izolované elektrické vodiče, tiež s prípojkami; káble z optických vlákien vyrobené z jednotlivo oplášťovaných vlákien, tiež spojené s elektrickými vodičmi alebo s prípojkami“ alebo do položky 9021 tejto nomenklatúry vzťahujúcej sa na „Ortopedické zariadenia vrátane bariel, liečebných a chirurgických pásov a bandáží; dlahy a ostatné pomôcky na liečenie zlomenín; umelé časti tela; načúvacie pomôcky a ostatné zariadenia nosené alebo dopravované na tele alebo v tele implantované, na kompenzovanie nejakej chyby alebo neschopnosti“.
60
V tejto súvislosti treba po prvé konštatovať, že znenie položky 9021 KN sa výslovne týka len „načúvacích pomôcok“, a nie ich častí. Ako je však zrejmé z bodov 56 a 57 tohto rozsudku, podpoložka 90219010 KN výslovne odkazuje na „časti, súčasti a príslušenstvo načúvacích pomôcok“, ktoré sú okrem toho výslovne vylúčené z podpoložky 90214000 KN. Znenie týchto dvoch podpoložiek sa preto zdá byť založené na myšlienke, že položka KN 9021 zahŕňa časti, súčasti a príslušenstvo načúvacích pomôcok. Znenia triedy XVIII a kapitoly 90 KN sa navyše výslovne vzťahujú na „časti, súčasti a príslušenstvo“ nástrojov a prístrojov, ktoré sú v nich uvedené.
61
Po druhé treba uviesť, že vysvetlivky HS k položke 9021 sa vzťahujú na načúvacie pomôcky. Podľa tejto poznámky uvedené zariadenia pozostávajú vo väčšine prípadov z elektrických zariadení, „ktoré sú navzájom prepojené pomocou kábla“, jedného alebo viacerých mikrofónov (so zariadeniami na zosilňovanie alebo bez nich), prijímača s krytom a sady batérií.
62
Po tretie, pokiaľ ide o položku 9021 KN, Súdny dvor už rozhodol, najmä na základe vysvetlivky HS ku kapitole 90, že pre výrobky zatriedené do tejto položky je vo všeobecnosti príznačná predovšetkým vysoká úroveň ich konečnej úpravy a ich veľká precíznosť, čo ich odlišuje od bežných výrobkov (pozri v tomto zmysle rozsudok z 26. apríla 2017, Stryker EMEA Supply Chain Services, C‑51/16, EU:C:2017:298, bod 47).
63
Zo skutkových okolností, ako ich konštatoval vnútroštátny súd a ako boli pripomenuté v bodoch 23 až 25 tohto rozsudku, vyplýva, že konektory, ako sú tie vo veci samej, sa vzhľadom na svoje objektívne charakteristické znaky a vlastnosti odlišujú od bežných výrobkov, najmä drôtov, káblov a ostatných izolovaných elektrických vodičov, na ktoré sa vzťahuje položka 8544 KN, vysokou úrovňou ich konečnej úpravy a ich veľkou precíznosťou vzhľadom na ich výrobný postup, ako aj špecifickosť ich funkcie.
64
Po štvrté treba vziať do úvahy účel použitia konektorov, ako sú tie vo veci samej, pretože tento účel použitia môže byť, ako vyplýva z bodu 52 tohto rozsudku, objektívnym kritériom zatriedenia, pokiaľ je s týmto výrobkom vnútorne spätý, čo možno posúdiť na základe objektívnych znakov a vlastností tohto výrobku
65
V tomto prípade sa tiež zdá, že zo skutkových okolností, ako ich konštatoval vnútroštátny súd, vyplýva, že konektory, ako sú tie vo veci samej, sú osobitne prispôsobené načúvacím pomôckam. Okrem toho je nesporné, že tieto konektory sú osobitne navrhnuté na zamontovanie do načúvacej pomôcky.
66
Z poznámky 2 písm. a) ku kapitole 90 KN vyplýva, že konektory, ako sú tie vo veci samej, môžu byť zatriedené do položky 9021 KN. Okrem toho v rozsahu, v akom sa podpoložka 90219010 KN výslovne vzťahuje na časti, súčasti a príslušenstvo načúvacích pomôcok, môžu byť tieto konektory zatriedené do uvedenej podpoložky.
67
Treba však pripomenúť, že keď je Súdnemu dvoru podaný návrh na začatie prejudiciálneho konania vo veci colného zatriedenia, jeho úlohou je skôr objasniť vnútroštátnemu súdu kritériá, ktorých uplatnenie umožní vnútroštátnemu súdu správne zaradiť dotknuté výrobky do KN, než to, aby toto zatriedenie vykonal sám, a to tým skôr, že Súdny dvor v tomto ohľade nutne nemá k dispozícii všetky potrebné podklady. V každom prípade je zjavné, že vnútroštátny súd je povolanejší vykonať predmetné zatriedenie (rozsudky z 12. júna 2014, Lukojl Neftochim Burgas, C‑330/13, EU:C:2014:1757, bod 27, a z 25. februára 2016, G. E. Security, C‑143/15, EU:C:2016:115, bod 41).
68
Colné zatriedenie konektorov, ako sú tie vo veci samej, znamená uplatnenie práva Únie na konkrétny prípad. Treba zdôrazniť, že pokiaľ je na Súdny dvor podaný návrh na základe článku 267 ZFEÚ, Súdny dvor má právomoc rozhodnúť iba o výklade Zmlúv, ako aj o platnosti a výklade aktov prijatých inštitúciami Únie.
69
Je teda úlohou vnútroštátneho súdu, aby vykonal zatriedenie konektorov, o ktoré ide vo veci samej, vzhľadom na odpoveď, ktorú poskytol Súdny dvor na otázky položené vnútroštátnym súdom.
70
Na základe uvedených úvah je potrebné na druhú otázku odpovedať tak, že vnútroštátnemu súdu prináleží vykonať colné zatriedenie konektorov pre načúvacie pomôcky, o ktoré ide vo veci samej, vzhľadom na odpovede, ktoré mu poskytol Súdny dvor na jeho otázky.
O tretej prejudiciálnej otázke
71
Svojou treťou prejudiciálnou otázkou sa vnútroštátny súd v podstate pýta, či sa má poznámka 1 písm. m) k triede XVI KN vykladať v tom zmysle, že ak je tovar zatriedený do kapitoly 90 KN, nemôže byť zatriedený aj do kapitol 84 a 85 tejto nomenklatúry.
72
V poznámke 1 písm. m) k triede XVI KN sa uvádza, že do tejto triedy nepatrí tovar zatriedený do kapitoly 90 KN.
73
Treba konštatovať, že trieda XVI KN obsahuje kapitoly 84 a 85 KN. Kapitola 90 uvedenej nomenklatúry sa nachádza v jej triede XVIII.
74
Zo znenia poznámky 1 písm. m) k triede XVI KN vyplýva, že ak je tovar zatriedený do kapitoly 90 KN, nemôže byť zatriedený do uvedenej triedy XVI KN.
75
Z toho vyplýva, že ak je tovar zatriedený do kapitoly 90 KN, podľa poznámky 1 písm. m) triedy XVI KN je vylúčené, aby bol zatriedený aj do kapitol 84 a 85 KN, ktoré sú zahrnuté do triedy XVI tejto nomenklatúry.
76
Vzhľadom na vyššie uvedené treba na tretiu prejudiciálnu otázku odpovedať tak, že poznámka 1 písm. m) k triede XVI KN sa má vykladať v tom zmysle, že ak je tovar zatriedený do kapitoly 90 KN, nemôže byť zatriedený aj do kapitol 84 a 85 tejto nomenklatúry.
O trovách
77
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (šiesta komora) rozhodol takto:
1.
Poznámka 2 písm. a) ku kapitole 90 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného nariadením Komisie (ES) č. 1031/2008 z 19. septembra 2008, v spojení so všeobecnými pravidlami 1 a 6 na interpretáciu kombinovanej nomenklatúry sa má vykladať v tom zmysle, že slovné spojenie „časti, súčasti a príslušenstvo, ktoré sú tovarmi zahrnutými do akejkoľvek z položiek tejto kapitoly alebo kapitol 84, 85 alebo 91“, ktoré obsahuje, sa vzťahuje len na štvorčíselné kódy týchto kapitol.
2.
Vnútroštátnemu súdu prináleží vykonať colné zatriedenie konektorov pre načúvacie pomôcky, o ktoré ide vo veci samej, vzhľadom na odpovede, ktoré mu poskytol Súdny dvor na jeho otázky.
3.
Poznámka 1 písm. m) k triede XVI kombinovanej nomenklatúry uvedenej v prílohe I nariadenia č. 2658/87, zmeneného nariadením č. 1031/2008, sa má vykladať v tom zmysle, že ak je tovar zatriedený do kapitoly 90 kombinovanej nomenklatúry, nemôže byť zatriedený aj do kapitol 84 a 85 tejto nomenklatúry.
Podpisy
(
*1
)	Jazyk konania: dánčina.